  Майя Бывальцева Удмуртиысь Мерлыко палатаын элькунысь тазалыкез утён удысын мынӥсь оптимизациез эскеризы. Со пумысен кенешон 28-тӥ южтолэзе ортчиз. Тазалыкез утёнъя министерство 2015-тӥ арын быдэстэм но 2016-тӥ арлы чаклам ужъёсын тодматэм бере, люкаськемъёс асьсэлэсь ватсанъёссэс но сюлмаськонъёссэс веразы. «Вань пӧртэмез, мар верало тазалыкез утёнъя министерствоын но мар вань улонын. Ваньмыз умой луысал ке, тӧролы, кивалтэтэ но Мерлыко палатае вазиськонъёслэн лыдзы ӧй будысал. Нырысетӥ люкетлы йылпумъянъёс лэсьтыса, ӧри пусъе, оптимизаци улсын ортчытэм ужрадъёс чакланъёсты быдэсак ӧз быдэстэ», — вераз Ижысь эм кун академилэн ректорез, Удмуртиысь Мерлыко палаталэн тазалыкез утёнъя ӧриезлэн кивалтӥсез Николай Стрелков. Солэн верамезъя, воштӥськонъёсты улонэ пыӵатон улсын, эмчиослэн уждунзыя юанъёссы кылдо, ӝог эмъюрттэт басьтӥсьёслэн лыдзы кулэсмиз, калык пӧлын валэктон уж ляб нуиське. Тазалыкез утёнъя министерство ивортэмъя, ӝожтӥськонъёс но вазиськонъёс тросгес луизы таӵе ужпумъёсъя: эмъюртъёслэн ужамзы но куд-огезлэн соослэн ворсаськемзы, эм удысын ужасьёслы мерлыко юрттэт сётон, озьы ик эмъян но эмъюрттэт сётон, со пӧлын вылӥ технологиосъя. Тросгес вазиськонъёс вуыны кутскизы Сарапулысь, Можгаысь, Ижкарысь, Балезино, Сарапул но Можга ёросъёсысь. Николай Стрелков кылсярысь вераз вазиськонъёсты, кудъёсыз эмчиосты но, висисьёсты но тулкымъяськыто — Воткаын син висёнъёсты эмъян ёзэтэз ворсан, Шаркан ёрос эмъяськонниын воштӥськонъёс, Сарапулысь электрогенератор заводлэсь эмъяськоннизэ ватсан. Солы дурбасьтӥз Сарапулысь электрогенератор заводысь профсоюз огазеяськонлэн кивалтӥсез Сергей Коротков. Солэн верамезъя, эмъюрттэтлэн ӟечлыкез но сое басьтыны луонлыкъёс усё, нош воштӥськонъёс пумысен ивортонъёс супыльтонъёс сямен вӧлмытӥсько. Кенешонъёсты йылпумъяса, Удмуртилэн тӧроез Александр Соловьёв оптимизациез ортчытонлэсь валтӥсь тырмымтэзэ пусйиз — калык но эмъюртъёсын ужасьёс пӧлын валэктон уж ляб нуэмын. «Но берло дыре кивалтэт та ужпум борды рос-прос басьтӥськиз. Мон малпасько, тулкымъяськонъёс лапкомизы. Мон туннэ кылӥсько эмчиослэсь но, тазалыкез утёнъя министерстволэсь но, Мерлыко палаталэсь но мылкыдъёссэс. Валан вань, со валанэз асьмеос пумозяз вуттыны кулэ. Оптимизациез ортчытоно озьы, со эмчиослэн ужан интыоссы вылын уродэн медаз шӧдӥськы», — пусйиз элькунлэн тӧроез. Чакланъёсъя, азьланяз удысын выльдӥськонъёсты ортчытыку, Удмуртиысь Мерлыко палаталэн ёзчиосызлэн ӵектонъёссы лыдэ басьтэмын луозы. Тегъёс: Тазалык Удмуртия АлександрСоловьёв Мерлыкопалата  